Document ID: 32010R0820

NARIADENIE KOMISIE (EÚ) č. 820/2010
zo 16. septembra 2010,
ktorým sa stanovuje maximálne zníženie cla na dovoz ciroku v rámci verejnej súťaže uvedenej v nariadení (EÚ) č. 464/2010
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 144 ods. 1 v spojení s jeho článkom 4,
keďže:
(1)
Nariadením Komisie (EÚ) č. 464/2010 (2) bola vyhlásená verejná súťaž na maximálne zníženie cla na dovoz ciroku z tretích krajín do Španielska.
(2)
V súlade s článkom 8 nariadenia Komisie (ES) č. 1296/2008 z 18. decembra 2008 o ustanovení podrobných pravidiel pre uplatňovanie colných kvót na dovoz kukurice a ciroku do Španielska a dovoz kukurice do Portugalska (3) môže Komisia podľa postupu uvedeného v článku 195 ods. 2 nariadenia (ES) č. 1234/2007 rozhodnúť o stanovení maximálneho zníženia dovozného cla. Pri stanovení tohto zníženia treba najmä zohľadniť kritériá ustanovené v článkoch 7 a 8 nariadenia (ES) č. 1296/2008.
(3)
Vo verejnej súťaži sa vyberie ktorýkoľvek uchádzač, ktorého ponuka sa nachádza na úrovni maximálneho zníženia dovozného cla alebo na nižšej úrovni.
(4)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V rámci verejnej súťaže uvedenej v nariadení (EÚ) č. 464/2010 sa pre ponuky doručené od 27. augusta do 16. septembra 2010 stanovuje maximálne zníženie cla na dovoz ciroku vo výške 6,49 EUR/t pre celkové maximálne množstvo 44 000 t.
Článok 2
Toto nariadenie nadobúda účinnosť 17. septembra 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. septembra 2010

Labels: 17
5
3
18
15